ད་ནི་བརྩེགས་པའི་ཡི་གེ་བརྗོད།།རྒྱ་གར་ལུགས་ལ་གསལ་བྱེད་ཀྱི།།ཡི་གེ་ཐམས་ཅད་བརྩེགས་ཡོད་པས།།ཆིག་སྟོང་ཆིག་བརྒྱ་ལྔ་བཅུ་དྲུག།དེ་ལ་གུག་སྐྱེད་བཅུ་གཉིས་ཀྱིས།།ཆིག་ཁྲི་སུམ་སྟོང་བརྒྱད་བརྒྱ་དང།།བདུན་ཅུ་རྩ་གཉིས་རབ་ཏུ་ལྡན།།དེ་སྟེང་སྔར་གྱིས་མནན་པ་ཡོད།།དེ་ལྟར་ཡི་གེ་མང་ཡོད་ཀྱང།།རྒྱ་ལུགས་བཀླག་བསླབ་ཅི་ཕྱིར་ན།།བརྩེགས་པའི་སྟེང་མ་གང་དུ་སྦྱོར།།དཔེར་ན་ཏིཥྛ་ཏིས་ཐྲ་བཞིན།།གལ་ཏེ་གོང་དུ་མི་སྦྱར་བར།།སྔར་བསྟན་འབྱུང་གནས་ཤེས་གྱུར་པས།།ཕྲལ་ཞིང་གནས་ནས་རིམ་བཞིན་དབྱུང།།དེས་ན་མི་ཤེས་འགའ་ཡང་མེད།།གུག་སྐྱེད་ཅན་ནི་བྱུང་གྱུར་ནའང།།ཕྲལ་ཏེ་གུག་སྐྱེད་ཀུན་ལ་སྦྱར།།དཔེར་ན་ཏྱུ་ལ་ཏེ་ཡུའམ།།ཥྛི་ལ་ཤི་ཐི་ཇི་བཞིན་ནོ།།གལ་ཏེ་ཕྲལ་ཏེ་ཀློག་པ་ན།།ཅི་ཕྱིར་ཕྲལ་ནས་མི་འབྲི་ཞེས།།རྒོལ་ན་བོད་སྐད་ཀྱང་མཚུངས་ཞེས།།དེ་གཉིས་ཁྱད་པར་མེད་པར་བསྒྲེ།།མྱུར་དུ་བརྗོད་ཕྱིར་ཡིག་ཉུང་ཕྱིར།།སྒྲ་གནས་བསྡུས་ཕྱིར་འདིར་བརྩེགས་ན།།དེས་ན་འདི་ཡང་དེ་དང་འདྲ།།དེ་ཕྱིར་ཕྲལ་ཞིང་མྱུར་བར་བཀླག།དེས་ན་རྒྱ་གར་སྒྲ་གནས་ཀུན།།བསྡུས་པས་ཨ་ལས་ཨ་བྱུང་ཞིང།།ཨེ་ལས་ཨི་བྱུང་ཨོ་ལས་ཨུ།།དེ་ལྟར་འབྱུང་གནས་བསྡུས་པ་ཡོད།།གསང་སྔགས་ཀྱི་ནི་རྒྱུད་རྣམས་ལ།།ཡི་གེ་མང་པོ་བརྩེགས་པ་ཡོད།།དེ་ནི་ས་བོན་ཡིན་པའི་ཕྱིར།།དུས་གཅིག་མི་བརྗོད་ཕྲལ་ཏེ་བཀླག།།